ให้สิทธิร้องเรียนราคาประเมินที่1ปีปรับขึ้นใหม่
ธนารักษ์เดินหน้าใช้ราคาประเมินใหม่ แต่เปิดทางให้ประชาชน เจ้าของที่ดินที่เห็นว่าราคาที่ดินไม่สะท้อนความจริงร้องเรียนให้ประเมินใหม่ได้
29 ต.ค. 2565

ธนารักษ์เดินหน้าใช้ราคาประเมินใหม่ แต่เปิดทางให้ประชาชน เจ้าของที่ดินที่เห็นว่าราคาที่ดินไม่สะท้อนความจริงร้องเรียนให้ประเมินใหม่ได้
นายนริศ ชัยสูตร อธิบดีกรมธนารักษ์ เปิดเผยว่า การประเมินราคาที่ดินที่กำลังจะประกาศใช้ทั่วประเทศในวันที่ 1 ม.ค. 2555 ขณะนี้มีความคืบหน้าไปมากกว่า 80% และระยะเวลาที่เหลืออีกแค่ 1 เดือน ทำให้กรมธนารักษ์ไม่สามารถเข้าประเมินพื้นที่ที่ถูกน้ำท่วมได้ เนื่องจากวิธีการประเมินราคาที่ดินจะพิจารณาราคาที่มีการซื้อขายจริงในช่วง 3 ปีก่อนหน้า และจะมีการประเมินภาพรวมทั้งหมดอีกครั้งในช่วงครึ่งปีสุดท้าย ส่งผลให้ราคาประเมินใหม่ส่วนใหญ่ที่จะประกาศจะมีการปรับราคาขึ้นสูงกว่าเดิม หรืออาจจะเท่าเดิมหรืออาจจะลดลงได้ในบางพื้นที่ 
“ผมเชื่อว่าในช่วงน้ำท่วมคงไม่มีการซื้อขายที่ดิน ทำให้ราคาในที่ดินน้ำท่วมยังไม่เปลี่ยนแปลง ซึ่งปกติราคาประเมินใหม่ที่จะประกาศจะใช้สำหรับ 4 ปี แต่กรณีที่ราคาที่ประกาศไปแล้วไม่สะท้อนความเป็นจริง เช่น ราคาแพงเกินไป หรือต่ำเกินไป ประชาชนสามารถร้องแย้งได้ และถ้ากรมธนารักษ์ตรวจสอบแล้วว่าราคาประเมินไม่เป็นจริง ก็สามารถปรับราคาใหม่ได้ทุกปี” นายนริศ กล่าว 
ขณะเดียวกันแม้ว่าย่านใจกลางเมืองกทม. ชั้นใน โดยเฉพาะแนวรถไฟฟ้าจะรอดพ้นวิกฤตน้ำท่วม ก็จะไม่พิจารณาปรับให้สูงขึ้น เพราะราคาที่ออกมาสะท้อนกับราคาที่ใกล้เคียงตลาดมากแล้ว และราคาประเมินจะนำไปใช้เพื่อเรียกเก็บค่าธรรมเนียมของกรมที่ดินเท่านั้น